Document ID: 32003L0116

Komisjoni direktiiv 2003/116/EÜ,
4. detsember 2003,
millega muudetakse nõukogu direktiivi 2000/29/EÜ II, III, IV ja V lisa seoses kahjuliku organismiga Erwinia amylovora (Burr.) Winsl. et al.
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud komisjoni direktiiviga 2003/47/EÜ, [2] eriti selle artikli 14 teise lõigu punkte c ja d,
olles konsulteerinud asjasse puutuvate liikmesriikidega
ning arvestades järgmist:
(1) Organismi Erwinia amylovora (Burr.) Winsl. et al. suhtes kohaldatavad sätted peaksid hõlmama kõiki neid peremeestaimi, mis on võimelised seda kahjulikku organismi levitama. Mõned teadaolevad Erwinia amylovora (Burr.) Winsl. et al. peremeestaimed ei kajastu käesolevates sätetes. Seega tuleks antud nimekirja laiendada nii, et see hõlmaks kõiki Erwinia amylovora (Burr.) Winsl. et al. peremeestaimi.
(2) Erwinia amylovora (Burr.) Winsl. et al. levimise riski vähendamiseks lühikestel vahemaadel tuleb täiendada "puhvervööndite" sätteid. Selleks tuleb "puhvervööndid" selgelt piiristada ning nende suhtes tuleb kohaldada range kontrollrežiim, millega kaasub Erwinia amylovora (Burr.) Winsl. et al. sümptomitega taimede väljajuurimine.
(3) Enne teadaolevatelt Erwinia amylovora (Burr.) Winsl. et al. levikualadelt pärinevate taimede sissetoomist või ümberpaigutamist asjaomastesse "kaitstud aladesse" tuleb kindlaks teha, et nende taimede kasvupõllud ja neid põlde ümbritsevad alad on sissetoomisele või ümberpaigutamisele eelneva viimase täieliku vegetatsioonitsükli ajal olnud täielikult vabad organismist Erwinia amylovora (Burr.) Winsl. et al. Seda peavad kinnitama vajalikel aegadel läbiviidud visuaalsed kontrollkäigud ja varjatud nakatumiste võimaliku avastamise eesmärgil läbiviidavad laboratooriumitestid.
(4) Täpsustada tuleb mesitarude ümberpaigutamist kaitsevöönditesse ja nende sees, kuna see võib olla oluline Erwinia amylovora (Burr.) Winsl. et al. levimist põhjustav faktor.
(5) Enne 1. aprilli 2004 tuleb kooskõlas direktiivi 2000/29/EÜ sätetega ametlikult määratletud "puhvervööndites" asuvatel põldudel ja selle direktiivi põldudele ja "puhvervöönditele" osundavate asjaomastele nõuetele vastavatel aladel toodetavate ja hooldatavate taimede suhtes kehtestada erikord.
(6) Seetõttu tuleks direktiivi 2000/29/EÜ vastavalt muuta.
(7) Käesoleva direktiiviga ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2000/29/EÜ II, III, IV ja V lisa muudetakse vastavalt käesoleva direktiivi lisale.
Artikkel 2
1. Liikmesriigid jõustavad käesoleva direktiivi järgimiseks vajalikud õigusnormid hiljemalt 31. märtsiks 2004. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
Käesolev direktiiv jõustub 20. päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 4. detsember 2003

Labels: 20
16
6